
Основна школа ,,Карађорђе''
Деловодни број 298/1 од 10.06.2022.год.

Велика Плана

  
На основу члана 119. став 1. тачка 1) Закона о основама система образовања и васпитања ("Сл. гласник РС", број: 88/17,27/18,10/19,27/18,6/20,129/21) и члана 14. став 1. тачка 7) Статута Основне школе ''Карађорђе'' Велика Плана број: 200  од 17.05.2022.године ,Школски одбор ОШ ,,Карађорђе'' Велика Плана је на седници одржаној дана  10.06.2022.године, једногласно је  донео
ПРАВИЛНИК
О ПОХВАЉИВАЊУ И НАГРАЂИВАЊУ УЧЕНИКА

ОСНОВНЕ ШКОЛЕ ''КАРАЂОРЂЕ'' ВЕЛИКА ПЛАНА

I Опште одредбе

Члан 1.
Правилником о похваљивању и награђивању ученика (даље: Правилник) у Основној школи ''Карађорђе''  -Велика Плана, (у даљем тексту: Школа), прописују се врсте похвала и награда које могу добити ученици, као и услови и начин њиховог додељивања.

Члан 2.
Похвале и награде додељују се ученицима за укупан успех у учењу и владању, за успех у раду и учењу у појединим наставним предметима, као и за успешно учешће у ваннаставним активностима.
Одлуку о похваљивању и награђивању доноси Наставничко веће.

О исплати новчане награде одлучује директор школе решењем.
II Похвале

Члан 3.
Ученик може добити похвалу и награду за:
1) одличан успех и примерно владање;

2) постигнут изузетан успех из појединих наставних области, као и за изузетан успех у појединим ваннаставним активностима;

3) освојено прво, друго или треће место на школским такмичењима;

4) "Ученика генерације";

Похвала ''Ученик генерације" додељује се ученицима завршног разреда.

Члан 4.
Похвале могу бити писмене и усмене.

Усмену похвалу ученик добија за остварене резултате у раду, учењу и понашању у току наставног периода и саопштава их одељенски старешина пред одељењем и родитељима.

Писмену похвалу одељенског старешине и одељенског већа ученик добија за остварене резултате у раду, учењу и понашању, као и за учешће у културној и јавној делатности школе, на крају класификационог периода или на крају првог полугодишта и уписују се у ђачку књижицу.

Члан 5.
Похвале и награде ученицима, на предлог одељенског старешине и одељенског већа, додељује Наставничко веће Школе.

Члан 6.
Ученици који на крају наставне године постигну општи одличан успех и примерно владање, похваљују се за постигнут одличан успех и примерно владање.

Похвала за постигнут изузетан успех из појединог наставног предмета, односно за постигнут изузетан успех у појединим ваннаставним активностима, додељује се ученицима који су се у току наставне године посебно истицали у тим наставним областима.

Члан 7.
Похвала "Ученик генерације" додељује се ученику завршног разреда, на крају наставне године, под условом да је ученик:

1) постигао одличан општи успех и примерно владање из свих наставних предмета, од првог до завршног разреда;

2) да се у току школовања истицао у ваннаставним активностима;

3) да се у току школовања истицао у пружању помоћи другим ученицима, развијању односа другарског поверења, отворености, искрености међу ученицима и да ужива поверење међу својим друговима;

4) да је у току школовања имао правилан и коректан однос према наставницима, стручним сарадницима и другим запосленима у Школи, као и према родитељима других ученика.

Члан 8.
Услови из члана 7. овог правилника морају бити кумулативно испуњени.

Похвала се додељује само једном ученику.

Похвалу "Ученик генерације" додељује Наставничко веће, на предлог одељенског већа, по прибављеном мишљењу ученичког парламента.

Члан 9.

Да би ученику била додељена похвала у виду дипломе  - Ученик генерације, неопходно је да  ученик завршног разреда поред испуњавања услова предвиђених у члану 7. овог правилника, освоји највећи број бодова према следећим критеријумима:
1. Успех у току школовања:


- одличан успех са свим петицама од II до VIII разреда – за сваки разред ученик добија по 1 бод. Ученик може да освоји највише 7 бодова.

2. Активност у одељенској заједници:


-  активност у одељенској заједници – 1 бод

3. Учешће на такмичењима и смотрама по нивоиома које организује Министарство просвете, науке и технолошког развоја Републике Србије:


Појединачни резултати:
3.1. Општинско такмичење


- прво место – 2,5 бода


- друго место – 2 бода


- треће место – 1,5 бод

3.2. Регионално (међуопштинско, окружно) такмичење:


- прво место – 3 бода 


- друго место – 2,5 бода 


- треће место – 2 бода

3.3. Републичко такмичење:


- прво место – 8 бодова


- друго место – 7 бодова

- треће место – 6 бодова


- учешће  - 3 бода


Екипни резултати на сваком од нивоа, као и екипна учешћа на републичком нивоу бодују се са ½  од броја бодова које би постигли као појединци.


У такмичењима где ученик једним резултатом добија и појединачни и екипни пласман, бодови се додељују само за један, онај који је бољи за ученика.

4.Учешће на републичким смотрама и такмичењима, којима не претходе нивои, а реализују се уз подршку Министарства прсвете, науке и технолошког развоја Републике Србије:

4.1. Појединачни резултат

- прво место – 3 бода 


- друго место – 2,5 бода 


- треће место – 2 бода

Екипни резултати бодују се са ½  од броја бодова које носи појединачни резултат.


У такмичењима где ученик једним резултатом добија и појединачни и екипни пласман, бодови се додељују само за један, онај који је бољи за ученика.

Ученику се узимају у обзир сви остварени резултати из једног предмета, односно додељују бодови за сва освојена места на свим нивоима такмичења.


Када је ученик из два или више предмта освојио по једно или више појединачних места, бодови из свих предмета сабирају се, при чему се, исто тако узимају у обзир сви остварени резултати из сваког предмета.

Члан 10.

Предлог се подноси директору, одмах после седнице  одељенског већа на којој су утврђени успех и владање ученика на крају наставне године.


По истицању рока за достављање иницијативе директор именује трочлану комисију, у којем су поред њега и два наставника. Члан комисије не може бити наставник из чијег предмета је ученик остварио одређени резултат на такмичењу, нити одељенски старешина.

Задатак комисије је да провери податке о успеху и владању ученика, да на основу тако проверених подтака сваком кандидату утврди бодове по основу успеха на такмичењима и да на основу тако утврђених бодова сачини ранг листу и кандидата с највишим бројем бодова предложи Наставничком већу за доделу дипломе – Ученик генерације.

Члан 11.
     Ученик који по овом Правилнику има највише поена,стиче право да буде изабран за ученика генерације. 

        Уколико два ученика имају исти број поена,Наставничко веће ће прогласити оба ученика ђаком генерације. За ђака генерације могу се прогласити највише два ученика.

III Награде

Члан 12.
Награде се додељују ученицима као признање за изузетан успех постигнут у учењу и раду у свим наставним и ваннаставним активностима, за постигнут одличан успех и примерно владање као и признање за освојено место на такмичењима које је Школа организовала или у њима учествовала. 

Члан 13.
Награде се могу доделити поједином ученику, групи ученика или одељенској  заједници.

Награде се додељују на крају наставне године.

Члан 14.
Награде додељује Наставничко веће Школе, на предлог одељенског старешине, по прибављеном мишљењу одељенског већа или стручног већа.
Члан 15.
Награде ученицима могу додељивати и донатори, односно спонзори, на основу критеријума које пропишу својим актима.

Награде из става 1. овог члана могу се додељивати ученицима само преко Школе, уз активно учешће и мишљење стручних органа Школе о додељивању ове награде.

Члан 16.
Награде се могу додељивати у виду посебних диплома и књига, а у изузетним случајевима и у новчаним износима. 
Новчане  награде се додељују  у следећим  износима: 
1. Ђак генерације   - 16.000,00 динара
2. Одличан успех и примерно владање – 10.000,00 динара
3. Републичка такмичења

I место – 15.000,00 динара

II место – 14.000,00 динара

III место – 13.000,00 динарa

4. Међународна такмичења

I место  - 15.000,00 динара

II место – 14.000,00 динара

III место – 13.000,00 динара

5. Смотре

I место  - 5.000,00 динара

II место – 4.000,00 динара

III место – 3.000,00 динарa
6. Групна такмичења

I место – 5.000,00 динара

II место – 4.000,00 динара

III место – 3.000,00 динара
Награде из става 1. овог члана додељују се за такмичења и смотре предвиђене  Календаром  такмичења  и  смотри  ученика  основних  (средњих ) школа  за текућу годину, као и за постигнут одличан успех и примерно владање.
Новчане  награде из става  1.овог  члана  исплатиће  се на крају  наставне  године,  уколико  буде расположивих  финансијских  средстава. 

Награде се сабирају за случај да се односе на различита републичка  и међународна  такмичења или различите смотре. 

Ученици  се могу наградити  и на следећи  начин :

 1) упућивањем на екскурзију, летовање, зимовање и сл.
 2)посетом позоришним и биоскопским представама, концертима, спортским манифестацијама и сл.

 3) куповином књига, спортске опреме, школских реквизита и прибора и сл.

Члан 17.
Поједином ученику може се доделити истовремено и похвала и награда.

IV Прелазне и завршне одредбе

Члан 18.
Тумачење одредби овог правилника даје Школски одбор.

Члан 19.
Доношењем овог Правилника, престаје да важи Правилник о похваљивању и награђивању ученика и избору ђака генерације деловодни број 110 од 04.02.2022.год.

Правилник ступа на снагу даном доношења и објављивањем на огласној табли школе.






             ПРЕДСЕДНИК ШКОЛСКОГ ОДБОРА







                Горана Милосављевић
  

Правилник је заведен под деловодним бројем 298/1 од 10.06.2022. године,  објављен је на огласној табли Школе, данa 11.06.2022. године, а ступио је на снагу дана ​​​​​​19.06.2022.године.
                                                                                                                         Секретар школе
                                                                                                                          Јелена Вујић
